টুর্নামেন্টে ১৩ ম্যাচে ১৭ উইকেট নিয়ে তিনি কলকাতা নাইট রাইডার্সের সেরা বোলিং অস্ত্র হিসাবে আবির্ভূত হয়েছিলেন। সেই ক্রিস ওক্‌সকে ছাড়াই আজ, সোমবার সানরাইজার্স হায়দরাবাদের বিরুদ্ধে প্লে-অফ খেলতে বেঙ্গালুরু উড়ে যাচ্ছে নাইটরা। রবিবারই জাতীয় শিবিরে যোগ দিতে ইংল্যান্ডে ফিরে গেলেন ছন্দে থাকা ওক্‌স। শাহরুখ খানের ভোকাল টনিকের মধ্যেও তাই পুরোপুরি চিন্তামুক্ত হতে পারল না নাইট শিবির।
প্লে-অফের আগে নাইট শিবিরকে মানসিকভাবে চাঙ্গা করতে শনিবার রাত থেকেই আসরে নেমে পড়েছিলেন শাহরুখ। শনিবার রোহিত শর্মার মুম্বইয়ের কাছে হারলেও প্লে-অফের যোগ্যতা অর্জন করে ফেলেছিলেন গৌতম গম্ভীররা। শাহরুখও মুম্বই ম্যাচে হারের ধাক্কা কাটিয়ে ক্রিকেটারদের উদ্বুদ্ধ করে তুলতে তৎপর হয়ে ওঠেন। ম্যাচ হারলেও বাইপাসের ধারে কেকেআরের টিমহোটেলে ভোর পর্যন্ত পার্টি করেন শাহরুখ। সঙ্গে ছিলেন সোনু সুদ-সঞ্জর কপূরের মতো ম্যাচ দেখতে আসা অভিনেতারা। এবং অবশ্যই কেকেআরের অন্যতম অংশীদার জুহি চাওলা। রবিবার দুপুরে আবার কেকেআরের দশ বছর পূর্তি উপলক্ষে একটা পার্টির আয়োজন করা হয়েছিল।
নাইট শিবিরে খোঁজ নিয়ে জানা গেল, দুই পার্টিতেই শাহরুখ ক্রিকেটারদের বলেছেন, মুম্বই ম্যাচের হার নিয়ে বেশি উদ্বিগ্ন না হতে। বরং মনঃসংযোগ করতে তিনটি ম্যাচ টানা জিতে চ্যাম্পিয়ন হওয়ার লক্ষ্যে। এক ক্রিকেটার বলছিলেন, ‘‘শাহরুখ ভাই বলেছেন, তোমরা পরিণতমনস্ক ক্রিকেটার। কীভাবে কী করতে হবে, সেটা আমার চেয়ে অনেক ভাল তোমরা জানো। আমি তোমাদের সঙ্গেই রয়েছি। করব, লড়ব, জিতবো— সেই বিশ্বাস আমার রয়েছে।’’ ওই ক্রিকেটার আরও বললেন, ‘‘শাহরুখ ভাইয়ের কথা শুনে আমরা তরতাজা। টানা তিন ম্যাচ জেতা সম্ভব বলেই সকলে মনে করছে।’’ যদিও ওকসকে পাওয়া যাবে না বলে হতাশাও রয়েছে শিবিরে। মুম্বইয়ের বিরুদ্ধে ট্রেন্ট বোল্ট ওকসের পরিবর্তে খেলেছিলেন। প্লে-অফেও সম্ভবত বোল্টেই ভরসা রাখতে চলেছে কেকেআর।